# Εισαγωγή

Το GNOME είναι ένα ισχυρό αλλά απλό περιβάλλον επιφάνειας εργασίας που επικεντρώνεται ιδιαίτερα στη χρηστικότητα, την προσιτότητα και τη διεθνοποίηση. Το GNOME έχει σχεδιαστεί έτσι ώστε να μπορεί να το χρησιμοποιήσει ο καθένας, ανεξάρτητα από τις τεχνικές του γνώσεις, αναπηρίες ή μητρική γλώσσα. Το GNOME απλοποιεί τη χρήση των υπολογιστών για όλους μας.

Το GNOME παρέχει μια ολοκληρωμένη πλατφόρμα προγραμματισμού που επιτρέπει στους προγραμματιστές να δημιουργούν επαγγελματικό λογισμικό, εύκολο στη χρήση και καλαίσθητο στην εμφάνιση. Αυτό το έγγραφο περιέχει μια γενική επισκόπηση της πλατφόρμας GNOME, καθώς και συνδέσμους προς λεπτομερέστερη τεκμηρίωση για κάθε τμήμα της πλατφόρμας.

## Σε ποιους απευθύνεται αυτό το έγγραφο

Αν επιθυμείτε να δημιουργήσετε λογισμικό χρησιμοποιώντας την πλατφόρμα GNOME, τότε αυτό το έγγραφο είναι για εσάς. Προγραμματίζοντας στην πλατφόρμα GNOME θα μπορέσετε να δημιουργήσετε ομοιόμορφες εφαρμογές που θα ενσωματώνονται άψογα στην επιφάνεια εργασίας του χρήστη. Αυτός ο οδηγός αποτελεί μια εισαγωγή στα διάφορα συστατικά της πλατφόρμας, ώστε να γνωρίζετε για τι είναι υπεύθυνες οι διάφορες βιβλιοθήκες. Επίσης, ο οδηγός αυτός περιέχει συνδέσμους προς επιπλέον, λεπτομερέστερη, τεκμηρίωση, επιτρέποντάς σας να εμβαθύνετε στα διάφορα συστατικά της πλατφόρμας.

Ο οδηγός αυτός μπορεί επίσης να σας χρησιμεύσει αν αναζητάτε την κατάλληλη πλατφόρμα προγραμματισμού για το έργο σας, γιατί σας δείχνει πώς μπορείτε να χρησιμοποιήσετε την πλατφόρμα GNOME για να δημιουργήσετε χρήσιμο λογισμικό.

Παράλληλα, ο οδηγός αυτός περιγράφει το πώς μπορείτε να επεκτείνετε την επιφάνεια εργασίας GNOME, χρησιμοποιώντας πρόσθετα, μικροεφαρμογές πινάκων εφαρμογών και άλλα χρήσιμα εργαλεία. Αν θέλετε να προσθέσετε λειτουργίες που θα ενσωματώνονται στην επιφάνεια εργασίας του GNOME, τότε αυτός ο οδηγός, ειδικά η , είναι για εσάς.

Αν διαθέτετε ήδη λογισμικό και επιθυμείτε να το μεταφέρετε στην πλατφόρμα GNOME, εκτός από αυτόν τον οδηγό συμβουλευτείτε και τον οδηγό Guide For ISVs.

## Η οικογένεια του GNOME

Το GNOME είναι μια παγκόσμια προσπάθεια, με πολλούς συντελεστές σε όλον τον κόσμο. Η επιτυχία του GNOME οφείλεται στους συντελεστές και τους χρήστες του. Αυτή η ενότητα αναφέρει τους ιστότοπους και τα συνέδρια όπου μπορείτε να μάθετε περισσότερα για το GNOME, καθώς και τους οργανισμούς που συνεργάζονται με το GNOME.

### Ιστότοποι

www.gnome.org

  Ο κύριος ιστότοπος για τους χρήστες του GNOME. Περιέχει λήψεις, τεκμηρίωση και πληροφορίες για τις εκδόσεις.

library.gnome.org

  Η πηγή για όλη την τεκμηρίωση του GNOME. Περιέχει όλη την τεκμηρίωση του GNOME για χρήστες και προγραμματιστές και ενημερώνεται αυτόματα σε κάθε έκδοση.

foundation.gnome.org

  Ο ιστότοπος του ιδρύματος GNOME, του μη κερδοσκοπικού ιδρύματος που επιβλέπει την ανάπτυξη του GNOME.

bugzilla.gnome.org

  Οι διαχειριστές σφαλμάτων του GNOME. Χρησιμοποιήστε αυτόν τον ιστότοπο για να υποβάλετε αναφορές σφαλμάτων ή αιτήματα για νέα χαρακτηριστικά, καθώς και για να παρακολουθείτε την κατάσταση των αναφορών.

live.gnome.org

  Το wiki του GNOME. Πλέον, πολλά έργα του GNOME χρησιμοποιούν το wiki ως τον κύριο ιστότοπό τους. Επίσης, το wiki χρησιμοποιείται συχνά για τη σχεδίαση της μελλοντικής ανάπτυξης του GNOME.

developer.gnome.org

  Ο παλαιός ιστότοπος για τους προγραμματιστές. Παλαιότερα περιείχε τεκμηρίωση για προγραμματιστές και πληροφορίες για τις ομάδες χρηστικότητας, τεκμηρίωσης και μετάφρασης. Πλέον, επικαλύπτεται σε μεγάλο βαθμό από τα library.gnome.org και live.gnome.org. Ωστόσο, μπορεί στον ιστότοπο αυτό να βρείτε πληροφορίες που δεν βρίσκονται πουθενά αλλού.

mail.gnome.org

  Πληροφορίες σχετικά με τις λίστες ταχυδρομείου του GNOME. Περιέχει τα πλήρη αρχεία των λιστών ταχυδρομείου του GNOME.

git.gnome.org

  Το αποθετήριο Git του GNOME, που εποπτεύει όλο τον πηγαίο κώδικα του GNOME από την ημέρα που δημιουργήθηκε.

### Λίστες ταχυδρομείου

gnome-list

  Η κύρια λίστα ταχυδρομείου για τους χρήστες του GNOME.

gnome-devel-list

  Πληροφορίες και ερωτήσεις για προγραμματιστές που χρησιμοποιούν την πλατφόρμα GNOME.

gnome-love

  Το πρώτο μέρος που θα πρέπει να κοιτάξετε αν θέλετε να συνεισφέρετε στο GNOME.

gnome-accessibility-list

  Πληροφορίες για την προσιτότητα στις εφαρμογές του GNOME.

gnome-doc-list

  Πληροφορίες για τη συγγραφή τεκμηρίωσης για εφαρμογές GNOME.

gnome-i18n

  Πληροφορίες για τη διεθνοποίηση και τοπικοποίηση των εφαρμογών GNOME.

usability

  Πληροφορίες σχετικά με τη χρηστικότητα στις εφαρμογές GNOME.

### Συνέδρια

GUADEC

  Το κύριο συνέδριο για τους χρήστες και προγραμματιστές του GNOME. Το GUADEC διοργανώνεται ετησίως, το Μάιο ή τον Ιούνιο. Κάθε χρόνο φιλοξενείται σε διαφορετική ευρωπαϊκή πόλη, επιτρέποντάς μας να γνωρίσουμε καλύτερα την Ευρώπη. Το GUADEC περιλαμβάνει δραστηριότητες για χρήστες, προγραμματιστές και διανομείς.

Σύνοδος κορυφής του GNOME (GNOME Summit)

  Η συνάντηση των χάκερ. Η σύνοδος αφορά κυρίως όσους ήδη προγραμματίζουν για το GNOME, αν και συχνά διαθέτει χρήσιμα στοιχεία για νέους προγραμματιστές. Η σύνοδος διοργανώνεται σε ετήσια βάση στη Βοστόνη των ΗΠΑ.

GNOME.conf.au

  Μια ανεπίσημη συνάντηση που διοργανώνεται ετησίως από το linux.conf.au.

### Άλλοι οργανισμοί

freedesktop.org

  Μια προσπάθεια συνεργασίας για την επίτευξη διαλειτουργικότητας και την κοινή χρήση τεχνολογιών σε διαφορετικά περιβάλλοντα επιφάνειας εργασίας. Μέσω του freedesktop.org, το GNOME συνεργάζεται με έργα όπως το KDE και το XFCE, για να επιτρέψει στους προγραμματιστές εφαρμογών να βελτιώσουν την εμπειρία των χρηστών τους.

Mozilla

  Η ελεύθερη μηχανή ιστού, και όχι μόνο. Το GNOME διατηρεί στενές σχέσεις με την ομάδα ανάπτυξης του Mozilla, με στόχο τη γενικότερη βελτίωση της διεπαφής χρήστη.

OpenOffice.org

  Η ελεύθερη σουίτα εφαρμογών γραφείου. Το GNOME συνεργάζεται με την ομάδα ανάπτυξης του OpenOffice.org με στόχο την καλύτερη ενσωμάτωση της διεπαφής της ελεύθερης αυτής σουίτας στο GNOME.

Ίδρυμα Ελεύθερου Λογισμικού

  Ελευθερία. Το Ίδρυμα Ελεύθερου Λογισμικού ιδρύθηκε το 1985 και εργάζεται σκληρά για τη δημιουργία απολύτως ελεύθερων λειτουργικών συστημάτων, που παρέχουν στους χρήστες τους την ελευθερία να χρησιμοποιούν, να τροποποιούν και να αναδιανέμουν το λογισμικό τους. Ως κομμάτι του έργου GNU, το GNOME στοχεύει στην παροχή ενός απολύτως ελεύθερου περιβάλλοντος επιφάνειας εργασίας.